Un cioban din județul Mureș a fost găsit mort sâmbătă, la marginea unei păduri. Ciobanul de 63 de ani a plecat cu oile vineri și cel mai probabil a fost sfâșiat de un urs.

Polițiștii din orașul Târnaveni au fost sesizați sâmbătă, de către un cioban de la o stână din Cucerdea, că şi-a găsit un coleg mort la marginea unei păduri dintre localitățile Cucerdea și Giuluş.

Trupul ciobanului are leziuni profunde cauzate în urma unui posibil atac de urs, în special în zona capului. O parte din mâna dreaptă a bărbatului a fost mâncată.

Polițiștii au identificat victima în persoana ciobanului de 63 de ani care a plecat de vineri seara de la stână cu oile și nu a mai revenit.

„Poliţiştii din cadrul Poliţiei municipiului Târnăveni au fost sesizaţi prin apel 112, de către un bărbat, cioban la o stână din localitatea Cucerdea, cu privire la faptul că şi-ar fi găsit un coleg decedat la marginea unei păduri dintre localităţile Cucerdea şi Giuluş, iar acesta ar prezenta pe corp urme ale unui posibil atac de animal sălbatic. La faţa locului s-au deplasat poliţiştii, care au constatat faptul că cele sesizate se confirmă, persoana în cauză fiind identificată ca fiind un bărbat de 63 de ani. Din primele cercetări efectuate, se pare că bărbatul, în seara zilei de 8 noiembrie, ar fi plecat de la stâna în cauză, cu oile şi nu ar mai fi revenit”, a arătat IPJ Mureş, într-un comunicat de presă.

„La faţa locului s-au deplasat şi poliţiştii Serviciului Arme, Explozivi şi Substanţe Periculoase, fiind de asemenea înştiinţaţi şi reprezentanţi ai Gărzii Forestiere Braşov, Agenţiei de Mediu şi Asociaţiei de Vânătoare competente. În momentul de faţă, poliţiştii efectuează cercetarea locului faptei, în vederea stabilirii cu exactitate a împrejurărilor producerii incidentului. Cadavrul bărbatului urmează a fi transportat la SML Târgu Mureş în vederea efectuării necropsiei şi stabilirii cauzei decesului”, a precizat IPJ Mureş.

Cadavrul bărbatului va fi dus la S.M.L. Târgu-Mureș pentru necropsie și stabilirea cauzei decesului.

Editor web: Liviu Cojan